**Eŭropa Federalista Partio** (mallonge **EFP**) estis eŭropa partio, kiu aktivis de ĉirkaŭ 1960 ĝis ĉirkaŭ 1995 en diversaj eŭropaj landoj, i.a. sub la nomo *Europäische Föderalistische Partei* en Germanio kaj Aŭstrio kaj sub la nomo *Partito Federalista Europeo* en Italio.

Ekde ĉirkaŭ 2006, ĝian anglan nomon *European Federalist Party* uzas la movado Europe United, kiu tamen neniel estas jura posteulo de la iama *Eŭropa Federalista Partio*.

En la 1980-aj kaj 1990-aj jaroj, la partio postulis enkonduki Esperanton kiel oficialan lingvon de Eŭropa Unio. En 1991, kongreso de EFP alvokis la registaron de Pollando deklari Esperanton dua oficiala lingvo de Pola Respubliko.

EPF eldonis almenaŭ du gazetojn en Esperanto:

* Federalisto
* Federacio Eŭropo. Interna informacia bulteno de Eŭropa Federalista Partio.

De ambaŭ gazetoj aperis nur tre malmultaj numeroj.

EFP en Germanio
---------------

En Germanio, EFP fondiĝis la 12-an de januaro 1964 kaj partoprenis en la postaj jardekoj en kelkaj balotoj sur federacia kaj landa nivelo inkluzive de la eŭropaj balotoj 1984.

Siajn plej gravajn - kaj tamen nur tre etajn - sukcesojn ĝi atingis en la balotoj por la Germana Federacia Parlamento Bundestag en 1969 (0,2 %) kaj en la balotoj por la landa parlamento de Baden-Virtembergo en 1976 (0,7 %).

Ĝi nomis sin "la sola tuteŭropa partio", kion poste asertis ankaŭ multaj aliaj partioj pri si (ekzemple la Eŭropaj Verduloj, Libertas, Newropeans aŭ Europe United).

De 1979 ĝis 1987 la partion prezidis prof. Lutz Roemheld, kiu varbis inter esperantistoj pri subteno por EFP. En sia varba filmeto por la eŭropaj balotoj 1984, EFP rekomendis Esperanton kiel duan lingvon por la eŭropanoj. En tiuj eŭropaj balotoj, EFP akiris nur 0,1 % de la voĉoj. Tamen per la televida filmeto ĝi grave helpis la germanan Esperanto-movadon; la filmeto rezultigis kelkajn aliĝojn al Germana Esperanto-Asocio.

Multaj germanaj Esperanto-grupoj helpis al EFP en la kolektado de 4 000 subtenaj subskriboj por la partopreno en la eŭropaj balotoj de 1984 kaj 1989. Ĉi-lasta partopreno tamen malsukcesis, ĉar oni malkovris, ke aktivulo de EFP falsis multegajn subtenajn subskribojn, preninte adresojn el telefonlibro.

Post tiu tempo, EFP partoprenis ankoraŭ en la balotoj por la Federacia Parlamento en 1990 (tamen nur en la balota distrikto de Göppingen, kie ĝi akiris 266 voĉojn) kaj en la balotoj por la landa parlamento de Bremen en 1991.
La partio ĉesigis sian agadon en 1994 kaj malfondiĝis en novembro 1995.

Ekde 2004, kelkaj iamaj subtenantoj de EFP komencis aktivi por Eŭropo - Demokratio - Esperanto.

EFP en aliaj eŭropaj landoj
---------------------------

En Aŭstrio, EFP partoprenis en la balotoj por la Nacia Konsilio en 1962. En Italio, ĝi partoprenis en la eŭropaj balotoj de 1979.

Fontoj
------

1. ↑  DER SPIEGEL 23/1984 de 04.06.1984, p. 94b-95

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| v • d • rTransnaciaj politikaj partioj kaj movadoj en la Eŭropa Unio |
| --- |
| Politikaj partiojagnoskitaj de EU | Alianco de Eŭropaj Konservativuloj kaj Reformistoj (AEKR) • Eŭropa Alianco de Naciaj Movadoj (EANM) • Eŭropa Alianco por Libereco (EAL) • Eŭropa Liberala, Demokrata kaj Reforma Partio (ELDR) • Eŭropa Libera Alianco (ELA) • EUDemokratoj (EUD) • Movado por Eŭropo de Liberecoj kaj Demokratio (MELD) • Eŭropa Demokratia Partio (EDP) • Eŭropa Maldekstro (EM) • Eŭropa Popola Partio (EPP) • Partio de Eŭropaj Socialdemokratoj (PSE) • Eŭropa Verda Partio (EVP) | Flago de la Eŭropa Unio |
| Politikaj partiojne agnoskitaj de EU | Alianco de Nordiaj Verdaj Maldekstruloj (NVE) • Eŭropa Kontraŭkapitalisma Maldekstro (EKM) • Eŭropo - Demokratio - Esperanto (EDE) • Eŭropa Nacia Fronto (ENF) • Libertas • Newropeans • Eŭropa Federalista Partio • Eŭropa Pirata Partio |
| Politikaj partiojantaŭe reprezentitaj en la Eŭropa Parlamento | Alianco de Sendependaj Demokratoj en Eŭropo (ASDE) • Alianco por Eŭropo de Nacioj (AEN)• Eŭropaj Demokratoj (ED) • Movado por Eŭropa Reformo (MER) |
| Aliaj transnaciajpolitikaj movadoj | Iniciato de Komunistaj kaj Laboristaj Partioj *(angle: Initiative of Communist and Workers' Parties)* • Eŭropa Movado (EM) • Unio de Eŭropaj Federalistoj (UEF) • Federalista Unuiĝo de Eŭropaj Etnaj Komunumoj (FUEEC) |

 |


Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.